
IP csomagtovábbító rendszerek teljesítményének összehasonlító elemzése

Az IP-alapú hálózatok modern világunk nélkülözhetetlen részei, ezért a hálózati protokollok és rendszerek hatékonyságának elemzése kiemelten fontos. Dolgozatom célja a Linux kernel és az FD.io VPP csomagtovábbító rendszerek teljesítményének vizsgálata és összehasonlítása volt, különös tekintettel az IPv4 és IPv6 protokollokra. A kutatás középpontjában az FD.io VPP állt, amelyet a világ egyik leggyorsabb csomagtovábbítójának neveznek, és a dolgozat egyik célja volt ezen állítás tesztelése, valamint az eredmények skálázhatóságának elemzése.
A vizsgálataimat az RFC 2544 és RFC 5180 szabványok alapján végeztem, az áteresztőképesség (throughput) teljesítménymutató vizsgálatával. A méréseimhez két Dell PowerEdge R620 szervert használtam, amelyek általam specifikusan konfigurált Linux kernel és FD.io környezetet futtattak. Az FD.io telepítése és beállítása során különös figyelmet fordítottam a DPDK (Data Plane Development Kit) használatára, amely lehetővé tette a nagy teljesítményű hálózati adatfeldolgozást. A Linux kernel vizsgálatai során azt tapasztaltam, hogy a NUMA (Non-Uniform Memory Access) elrendezés és a CPU magok közötti különbségek jelentősen befolyásolták a teljesítményt.
Az eredmények alapján az FD.io VPP jelentősen jobb teljesítményt nyújtott, különösen több CPU mag használatával, köszönhetően a vektor csomagfeldolgozási technológiának. Ezzel szemben a Linux kernel teljesítménye stabil, de skálázhatóságát a NUMA-függőség és az egyszerűbb csomagfeldolgozási mechanizmusok korlátozták. A kutatás rávilágított, hogy az FD.io VPP nagyobb áteresztőképességet és jobb skálázhatóságot biztosít, így hatékonyabb megoldást jelenthet nagy terhelésű hálózati környezetekben. Összességében a dolgozat bemutatta, hogy az új generációs technológiák, mint az FD.io, jelentősen növelhetik az IP-alapú hálózati infrastruktúrák teljesítményét és hatékonyságát.



